'सदन के भीतर से अपना दफ्तर न चलाएं', लोकसभा अध्यक्ष ओम बिरला की मंत्रियों को सलाह
गौरतलब है कि आमतौर पर सदन (Lok Sabha) की कार्यवाही के दौरान भी ऐसा देखा जाता है कि विभिन्न दलों के सदस्य, मंत्रियों (Ministers) की सीट के पास जाकर उनके मंत्रालय से जुड़े विषय पर उनसे बातचीत करते हैं।
नई दिल्ली: लोकसभा अध्यक्ष ओम बिरला (Lok Sabha Speaker Om Birla) ने सदन के भीतर मंत्रियों और सदस्यों के बीच बातचीत करने पर अप्रसन्नता व्यक्त करते हुए मंगलवार को उनसे कहा कि वे सदन के अंदर अपना दफ्तर न चलाएं। केंद्रीय मंत्री गिरिराज सिंह (Minister Giriraj Singh), एक सदस्य से बातचीत करते देखे गए। प्रश्नकाल समाप्त होने के बाद सदस्य किसी मुद्दे पर बात करने के लिये सिंह की सीट के पास आए थे। इस पर अध्यक्ष ओम बिरला ने कहा, ‘‘माननीय सदस्यों, मंत्रियों को यहां से अपना दफ्तर नहीं चलाना चाहिए। मंत्रियों को सदस्यों से अपने दफ्तर में आने को कहना चाहिए।’’ उन्होंने सदस्यों से सदन की गरिमा बनाये रखने को कहा। गौरतलब है कि आमतौर पर सदन (Lok Sabha) की कार्यवाही के दौरान भी ऐसा देखा जाता है कि विभिन्न दलों के सदस्य, मंत्रियों (Ministers) की सीट के पास जाकर उनके मंत्रालय से जुड़े विषय पर उनसे बातचीत करते हैं। इससे पहले, जब कृषि राज्य मंत्री कैलाश चौधरी (Kailash Choudhary) ने प्रश्नकाल का समय समाप्त होने के बाद अपना जवाब पूरा करना जारी रखा तब लोकसभा अध्यक्ष ने इस पर भी नाखुशी जाहिर की। बिरला ने कहा, ‘‘मंत्री महोदय, स्पीकर ने घोषणा कर दी है, इसलिये बैठ जाएं। आप प्रश्नकाल समाप्त होने के बाद भी बोलना जारी रखे हुए हैं।’’ प्रश्नकाल के दौरान बिरला ने भाजपा सदस्य रामकृपाल यादव और सुशील कुमार सिंह से संक्षेप में प्रश्न पूछने को कहा।